РЕШЕНИЕ ЗА ИЗПЪЛНЕНИЕ НА КОМИСИЯТА
от 10 април 2013 година
за изменение на приложение II към Решение 93/52/ЕИО по отношение на признаването на някои региони на Испания като официално свободни от бруцелоза (B. melitensis) и за изменение на приложения II и III към Решение 2003/467/ЕО по отношение на обявяването на някои региони на Испания като официално свободни от бруцелоза и някои региони в Италия и Полша за официално свободни от ензоотична левкоза по говедата
(нотифицирано под номер C(2013) 1951)
(текст от значение за ЕИП)
(2013/177/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално приложение A, раздел II, точка 7 и приложение Г, глава I, буква Д от нея,
като взе предвид Директива 91/68/ЕИО на Съвета от 28 януари 1991 г. относно ветеринарно-санитарните изисквания относно търговията с овце и кози в рамките на Общността (2), и по-специално приложение А, глава I, раздел II от нея,
като има предвид, че:
(1)
С Директива 91/68/ЕИО се определят ветеринарно-санитарните изисквания относно търговията с овце и кози в рамките на Съюза. С нея се установяват изискванията, според които държави членки или региони от тях могат да бъдат признати като официално свободни от бруцелоза.
(2)
В приложение II към Решение 93/52/ЕИО на Комисията от 21 декември 1992 г. за установяване на спазването от някои държави членки или региони на изискванията относно бруцелозата (B. melitensis) и признаването им на статут на държава членка или на регион, официално свободни от тази болест (3) се изброяват регионите на държавите членки, които са признати като официално свободни от бруцелоза (B. melitensis) в съответствие с Директива 91/68/ЕИО.
(3)
Испания представи на Комисията документация, доказваща съответствие с предвидените в Директива 91/68/ЕИО изисквания, за да бъдат признати като региони, официално свободни от бруцелоза (B. melitensis), автономната област Asturias, автономната област Cantabria, автономната област Castilla y Leon, автономната област Galicia и автономната област Pais Vasco.
(4)
След оценка на представената от Испания документация автономната област Asturias, автономната област Cantabria, автономната област Castilla y Leon, автономната област Galicia и автономната област Pais Vasco следва да бъдат признати за официално свободни от бруцелоза (B. melitensis).
(5)
Поради това вписването за Испания в приложение II към Решение 93/52/ЕИО следва да бъде съответно изменено.
(6)
Директива 64/432/ЕИО се прилага по отношение на търговията в рамките на Съюза с говеда и свине. С нея се установяват условията, на които трябва да отговарят дадена държава членка или регион на държава членка, за да бъдат обявени за официално свободни от туберкулоза, бруцелоза и ензоотична левкоза по говедата по отношение на стадата говеда.
(7)
В приложенията към Решение 2003/467/ЕО на Комисията от 23 юни 2003 г. за установяване на статут на официално свободни от туберкулоза, бруцелоза и ензоотична левкоза по говедата на някои държави членки и региони на държави членки по отношение на стадата говеда (4) са изброени държавите членки и регионите в тях, които са обявени съответно за официално свободни от туберкулоза, официално свободни от бруцелоза и официално свободни от ензоотична левкоза по говедата.
(8)
Испания представи на Комисията документация, доказваща съответствие с предвидените в Директива 64/432/ЕИО условия за установяване на статут на регион, официално свободен от бруцелоза, за автономната област Балеарски острови, автономната област Pais Vasco, автономната област Murcia и автономната област La Rioja.
(9)
След оценка на представената от Испания документация автономната област Балеарски острови, автономната област Pais Vasco, автономната област Murcia и автономната област La Rioja следва да бъдат признати за региони, официално свободни от бруцелоза.
(10)
Италия представи на Комисията документация, доказваща съответствие с предвидените в Директива 64/432/ЕИО условия за установяване на статут на регион, официално свободен от ензоотична левкоза по говедата, за провинция Benevento.
(11)
След оценка на представената от Италия документация провинция Benevento следва да бъде обявена за регион, официално свободен от ензоотична левкоза по говедата.
(12)
Полша представи на Комисията документация, доказваща съответствие с предвидените в Директива 64/432/ЕИО условия за установяване на статут на регион, официално свободен от ензоотична левкоза по говедата, за двадесет и четири административни региона (powiaty) в границите на по-висшите административни единици (войводства) pomorskie и wielkopolskie.
(13)
След оценка на представената от Полша документация съответните региони следва да бъдат обявени за официално свободни от ензоотична левкоза по говедата региони на Полша.
(14)
Приложения II и III към Решение 2003/467/ЕО следва да бъдат съответно изменени.
(15)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение II към Решение 93/52/ЕИО се изменя в съответствие с приложение I към настоящото решение.
Член 2
Приложения II и III към Решение 2003/467/ЕО се изменят в съответствие с приложение II към настоящото решение.
Член 3
Адресати на настоящото решение са държавите членки.
Съставено в Брюксел на 10 април 2013 година.